A m morge gö mr natürlech grad go zale. Ds personau isch seer fründlech u mit CHF 8.- für ds zäut u CHF 3.50 pro pärson belaschtet die übernachtig  üses budget nid heftig. Verby am Étang de la Gruère (mir haute nid aa, wüu mr nid ds ganze gepäck unbeufsichtiget wei lo schta) faare mr uf Tavannes u när ufe Col du Pierre Pertuis. Dört isch wider mou zyt zum choche. U zwar gits e nöiuflag vo üsere heissgliebte Yulara-pampe  (wär nid weis, was das isch, cha mau im Ouschtralie-reisebricht e blick i ds kapitu "Dingos, the red centre und üsi kulinarische höheflüg" wärfe). Jede biss isch e beschtätigung, dass es sech het gloont, dä 2.5kg-sack mit härdöpfu vo Porrentruy bis dohäre z transportiere. Mir gönne üs no es chlyses mittagsschläfli, u näme när die abschliessendi abfart nach Bieu unger d redli.